次韵畢少董游西湖
作者：王之道
朝代：宋

paragraphs: 西湖春晚未全熱，湖上山光互明滅。
往來冠盖競駢闐，斷續笙簫共伊咽。
我憐湖山山見憐，波間湧出佳人鈿。
太真一去不復返，圓荷萬點臙脂錢。
船頭美眄珠的皪，不必洞房深處覔。
忽然相值更相呼，嫩藍衫子山争碧。
腸斷騷人一軸詩，細看煙柳想腰肢。
明年我亦西湖去，遲日光風二月時。